Իր այս մտահոգություններով Փիլոսյանը նաեւ դիմել է Երեւանի քաղաքապետարան։ Այս դեպքում էլ աշխատակազմի քաղաքաշինության եւ հողի վերահսկողության վարչության պետ Հայկ Ասատրյանը նախ նշել է, որ աշխատանքները «ՀԷՑ»-ի կողմից կատարվում են քաղաքապետարանի տրամադրած թույլտվությանը համապատասխան, իսկ հետո էլ հիշեցրել է «Քաղաքաշինության մասին» ՀՀ օրենքի 27-րդ հոդվածը։ «Տեղեկացնում եմ, որ Արաբկիրի 27-րդ փողոցում գտնվող բազմաբնակարան բնակելի շենքի էլեկտրամատակարարման արդիականացման շինարարական աշխատանքներն իրականացվում են Երեւանի քաղաքապետարանի կողմից կառուցապատող «ՀԷՑ» ՓԲԸ-ին տրված շինարարության թույլտվության հիման վրա։ Ինչ վերաբերում է վերոնշյալ շինարարական աշխատանքներն իրականացնելու հետեւանքով Ձեզ հասցվելիք հնարավոր վնասներին վերաբերող փաստական հանգամանքները՝ համապատասխան մասնագիտական փորձագիտական կամ տեխնիկական հետազոտության եզրակացությամբ հիմնավորելուն (որը պետք է ապահովվի անշարժ գույքի սեփականատիրոջ կողմից), ենթակա են քննարկման կառուցապատող «ՀԷՑ» ՓԲԸ-ի հետ, իսկ Ձեր օրինական պահանջների շուրջ փոխադարձ համաձայնություն ձեռք չբերելու դեպքում Ձեր սեփականության իրավունքի կամ օրինական շահերի խախտումները վերականգնելու պահանջները ենթակա են բողոքարկման դատական կարգով, քանի որ «Քաղաքաշինության մասին» ՀՀ օրենքի 27-րդ հոդվածի համաձայն՝ քաղաքաշինական գործունեության հետ կապված հարցերը լուծվում են դատական կարգով»,- ասվում է Երեւանի քաղաքապետարանի պաշտոնական պատասխանում։